Ramaphosa, Macron verenig in siening oor entstofFrankryk se pres. Emmanuel Macron en pres. Cyril Ramaphosa Vrydag in Pretoria. (Foto: GCIS) Die president van Frankryk, Emmanuel Macron, sê armer lande betaal waarskynlik veel meer as ryker lande vir die Covid-19-entstof. Macron het Vrydag ’n pleidooi vir gereguleerde pryse vir entstofdosisse tydens sy eerste staatsbesoek aan Suid-Afrika gemaak. Volgens die Franse president behoort Europa en Afrika kragte saam te snoer en aan te dring op ’n algemene prysbepaling en deursigtigheid wat die prys van entstofdosisse betref. Pres. Cyril Ramaphosa het op sy beurt gesê Suid-Afrika is moeg daarvoor om in die tou vir entstofdosisse te staan. Pres. Emmanuel Macron tydens sy besoek aan Suid-Afrika. (Foto: GCIS) Die presidensie het intussen in ’n verklaring gesê Macron en Ramaphosa glo dat toegang tot die entstof die sleutel tot die stryd teen Covid-19 is. Die twee het ook tydens Macron se besoek saamgestem oor die belang daarvan om entstofproduksievermoë wêreldwyd, maar veral in Afrika, te verhoog. Luidens die verklaring is Indië se voorstel aan die Wêreldhandelsorganisasie (WHO) vir ŉ tydelike kwytskelding van patentbeskerming vir Covid-19-entstowwe ook bespreek. “Die presidente het ingestem om voort te gaan met samewerking wat daarop gemik is om navorsing, innovasie en produksie wat verder as Covid-19 strek in Suid-Afrika en Afrika uit te brei ten einde openbare gesondheidsveiligheid op die vasteland te lewer.” #FranceInSA ????????????????#BetterAfricaBetterWorld ???? pic.twitter.com/DQvCP4aL83 — Presidency | South Africa ???????? (@PresidencyZA) May 28, 2021